Diari Oficial de la Generalitat Valenciana


Sumari del DOGV 5938, del 22-01-2009 (2009/483)

RESOLUCIÓ de 7 de gener de 2009, de la secretària autonòmica de Comunicació, per la qual es convoquen 20 beques per a la realització de pràctiques professionals de publicitat.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   5938

Data del DOGV
:   22-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/483


Data del document
:   07-01-2009

Organisme emissor
:   Conselleria de Presidència

Tipus de document
:   Resolució

Anàlisi jurídica

 Descriptors 

:   * suport econòmic
    * ajuda pública
    * assignació per estudis

RESOLUCIÓ de 7 de gener de 2009, de la secretària autonòmica de Comunicació, per la qual es convoquen 20 beques per a la realització de pràctiques professionals de publicitat. [2009/483]
La Presidència, en el marc de la política dirigida a la millora i especialització dels professionals de la comunicació, convoca la concessió de beques perquè els joves puguen accedir a la realització de pràctiques professionals de la comunicació publicitària.
L'anterior actuació es troba recollida en els objectius i activitats del programa 462.20, i existix suficient consignació pressupostària en el Pressupost de la Generalitat per a l'exercici 2009.
A l'efecte del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que atés el caràcter d'estes beques i que van dirigides a un col·lectiu que no exercix activitat econòmica, queden excloses de l'aplicació del principi d'incompatibilitat formulat en l'article 87 del Tractat Constitutiu de la Unió Europea, i no és per tant obligatòria la notificació d'estes a la Comissió Europea.
En virtut de les facultats que em conferixen l'article 47.11 de la Llei d'Hisenda Pública, l'article 4 del Decret 193/2008, de 5 de desembre, del Consell, pel qual s'aprova el Reglament Orgànic i Funcional de la Presidència de la Generalitat i de la Conselleria de Presidència, l'article 68 de la Llei 5/1983, de 30 de desembre, del Consell, i els articles 1 i 2 de la Resolució de 29 de juny de 2007, del president de la Generalitat, per la qual delega determinades atribucions en distints òrgans de la Presidència i de la Conselleria de Presidència, i segons el que establix el Decret 108/1992, de 6 de juliol, del Consell, pel qual es regula la concessió de beques, resolc:
1. Procedir a la convocatòria de 20 beques per a dur a terme la formació complementària i especialització de joves professionals de la comunicació publicitària.
2. Aprovar les bases que s'adjunten i que han de regir la convocatòria.
3. L'import de les beques serà finançat a càrrec del capítol IV, línia T2400000, del programa 462.20 del Pressupost de la Generalitat per a 2009, per una quantia màxima de cent huitanta mil euros (180.000 euros), sempre que hi haja crèdit adequat i suficient en l'estat de despeses del Pressupost de la Generalitat per a l'any 2009.
Contra esta resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 7 de gener de 2009.- La secretària autonòmica de Comunicació (p.d. del president de la Generalitat): Nuria Romeral Castillo.
Bases de la convocatòria per a la concessió de 20 beques per a la realització de pràctiques professionals de publicitat
1. Objecte
Les beques tenen com a objecte la formació complementària i l'especialització de joves professionals de la comunicació publicitària.
2. Nombre i destinació de les beques
Es convoquen 20 beques per a la realització de pràctiques de publicitat, amb destinació en la Direcció General de Promoció Institucional de la Presidència de la Generalitat, sense perjuí de la ubicació en la seu d'altres conselleries o organismes dependents de la Generalitat per a realitzar la formació en els seus gabinets de premsa.
3. Dotació, duració i pagament de les beques
La dotació de cada una de les beques és de mil euros bruts mensuals (1.000 euros).
El període de duració de les beques comprendrà des de la data que s'indique en la resolució d'adjudicació, que serà objecte de publicació en el Diari Oficial de la Comunitat Valenciana, data d'inici que no podrà ser anterior a l'1 d'abril de 2009, i finalitzarà el 31 de desembre de 2009. Estes beques es podran prorrogar mitjançant una resolució expressa per als mesos que resten fins a completar l'any màxim de gaudi de la beca, sempre que hi haja consignació en l'exercici pressupostari corresponent.
L'import de les beques s'abonarà mensualment, amb el previ certificat de la directora general de Promoció Institucional.
4. Requisits
Els aspirants hauran de complir el requisit de llicenciat/ada en Ciències de la Informació, branca de Publicitat i Relacions Públiques, o llicenciat/ada en Publicitat i Relacions Públiques, i, en tot cas, s'haurà de complir el requisit de titulació esmentat, com a màxim, en la data de finalització de la presentació d'instàncies.
Com que es tracta de titulacions obtingudes fora d'Espanya, només seran admeses si es troben degudament homologades per l'autoritat administrativa competent.
Junt amb el requisit de titulació, i amb caràcter general, hauran de complir els següents:
a) No haver transcorregut més de cinc anys des de la data de l'obtenció de la corresponent llicenciatura.
b) Ser menor de 30 anys a data 1 d'abril de 2009.
c) No haver obtingut la condició de becari de pràctiques professionals en la Generalitat per un període igual o superior a 36 mesos
d) Gaudir de cobertura sanitària.
5. Formalització de les sol·licituds
Els interessats hauran de formalitzar la sol·licitud que figura com a annex a les presents bases, i hauran de presentar-la en el Registre General de la Conselleria de Presidència, carrer Juristes, 10, CP 46087 València, o per mitjà de qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
L'imprés de sol·licitud haurà d'anar acompanyat de la documentació següent:
a) Títol de llicenciat.
b) Currículum.
c) Fotocòpia compulsada del DNI.
d) Expedient acadèmic, amb expressió de la nota mitjana obtinguda durant la carrera.
e) Declaració responsable de no haver obtingut la condició de becari de pràctiques professionals en la Generalitat per un període igual o superior a 36 mesos.
f) Declaració responsable de disponibilitat horària, i disponibilitat de desplaçament.
g) Acreditació de no incórrer en cap de les circumstàncies recollides en l'article 13.2 de la Llei 38/2003, de 17 de novembre, General de Subvencions, realitzada per mitjà de declaració responsable o a través de qualsevol dels mitjans establits en l'article 13.7 de la dita llei i preceptes concordants del seu reglament.
h) Declaració responsable de no tindre cap relació laboral que supose una semblant activitat o que impedisca el compliment de les seues obligacions com a becari i de no ser beneficiari de cap altra beca per a esta o semblant activitat.
i) Qualssevol altres documents que acrediten la possessió de títols, mèrits docents, investigadors o professionals que es desitgen al·legar.
j) Acreditar la circumstància de disposar de cobertura sanitària.
Tots els documents s'acreditaran per mitjà de compulsa, en el moment de la presentació de les sol·licituds.
6. Termini de presentació de les sol·licituds
El termini de presentació de sol·licituds serà de 15 dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.
7. Procés de selecció
Per a l'examen de les sol·licituds de beques es constituirà una comissió avaluadora, integrada pels membres següents:
- Presidenta: Dora Ibars Sancho, directora general de Promoció Institucional.
- Vocal: Elvira Martínez Fernández, cap del Servici de Publicitat i Gestió.
- Vocal: Rafael Alfonso Escrig, tècnic de la Direcció General de Promoció Institucional.
- Vocal: Blas Huerta Sánchez, tècnic de la Direcció General de Promoció Institucional.
- Secretària: Carmen Giner Conejos, tècnica de la Direcció General de Promoció Institucional.
La comissió podrà estar assessorada pel personal tècnic o professional que es considere necessari, i que podrà assistir a les sessions amb veu però sense vot.
Una vegada baremats els mèrits que figuren en la base huitena i finalitzat el procés selectiu, la comissió elaborarà una proposta de concessió de beques que serà tramitada per a la seua resolució en un termini no superior a 15 dies. La proposta esmentada contindrà la relació de beneficiaris i una borsa de reserva prioritzada, en funció de la puntuació obtinguda, per a cobrir les vacants que puguen produir-se per renúncia o abandó.
8. Valoració de mèrits
La selecció dels becaris vindrà donada per la puntuació obtinguda per mitjà de l'aplicació del barem següent:
a) Expedient acadèmic: Un màxim de 3 punts en funció de la nota mitjana obtinguda en l'expedient acadèmic, d'acord amb l'escala següent:
Nota mitjana
Aprovat: 1 punt
Notable: 2 punts
Excel·lent: 3 punts
Les fraccions corresponents a les notes mitjanes s'arredoniran per excés, en el cas de ser estes superiors a 0,5.
b) Doctorat: 1 punt
c) Coneixements de valencià: En funció dels nivells de coneixement del valencià establits per la Junta Qualificadora de Coneixements de Valencià, convenientment acreditats pels certificats i títols que esta expedix, d'acord amb l'escala següent:
Oral: 0,25 punts
Elemental: 0,50 punts
Mitjà 0,75 punts
Superior 1,00 punts
Correcció de textos: 0,50 punts
Llenguatge als mitjans de comunicació: 0,50 punts
Llenguatge administratiu: 0,50 punts
d) Coneixement d'altres idiomes comunitaris: Un màxim d'1 punt segons les següents especificacions.
I. Només tindran validesa els títols expedits per les escoles oficials d'idiomes i universitats, ministeris i organismes oficials acreditats que radiquen en territori espanyol.
II. Cada curs superat es puntuarà amb 0,20 punts amb el màxim total d'1 punt per al conjunt dels idiomes i cursos acreditats.
e) Formació complementària: Es valorarà amb un màxim de 4 punts la formació complementària relacionada amb la llicenciatura en publicitat i les relacions públiques. Només tindran validesa els cursos oficials i es valoraran d'acord amb l'escala següent:
- De 100 o més hores: 2,00 punts
- De 75 o més hores: 1,50 punts
- De 50 o més hores: 1,00 punts
- De 25 o més hores: 0,50 punts
- De 15 o més hores: 0,20 punts
f) Examen oral: es puntuarà amb un màxim de 10 punts
9. Concessió
Les beques seran concedides, per delegació del president de la Generalitat, mitjançant una resolució de la secretària autonòmica de Comunicació, a la vista de la proposta de la comissió avaluadora, en el termini màxim de quatre mesos a partir de la data de publicació de la convocatòria en el Diari Oficial de la Comunitat Valenciana. La resolució, que es publicarà en el Diari Oficial de la Comunitat Valenciana, contindrà la borsa de reserva constituïda pels aspirants que no resulten beneficiaris de les beques, ordenats d'acord amb la puntuació obtinguda.
La no-notificació de la resolució dins del termini establit anteriorment produirà l'efecte de la desestimació presumpta de les sol·licituds presentades.
10. Obligacions i incidències
El beneficiari de la beca haurà de realitzar les tasques que se li assignen d'acord amb l'objecte de la convocatòria i instruccions del responsable directe, i podran exercir les pràctiques tant en la seu de la Direcció General de Promoció Institucional com en la seu d'altres conselleries o organismes públics, davall la supervisió dels seus respectius caps de premsa.
La beca és incompatible amb el gaudi de qualsevol altra beca per a la mateixa o semblant activitat o activitat laboral que impedisca el compliment de les obligacions com a becari. La infracció d'esta base deixarà sense efecte la beca, amb audiència prèvia a l'interessat.
La condició de becari no generarà cap relació laboral o administrativa amb la Generalitat.
De conformitat amb el que disposa l'article 8.1 del Decret 108/1992, de 6 de juliol, del Consell, quan el beneficiari de la beca siga un empleat de la Generalitat, funcionari o laboral, quedarà en la situació administrativa que corresponga, d'acord amb la normativa sobre funció pública aplicable.
Els aspirants hauran de presentar, amb anterioritat a dictar-se la proposta de resolució, la documentació acreditativa del compliment de les seues obligacions fiscals autonòmiques i estatals, i davant de la Seguretat Social.
Als becaris, com a perceptors de subvencions públiques, els resultaran d'aplicació les obligacions recollides en l'article 14 de la Llei General de Subvencions.
La secretària autonòmica de Comunicació resoldrà les incidències que es produïsquen durant el període de gaudi de les beques i les deixarà sense efecte, amb audiència prèvia a l'interessat, en cas d'incompliment injustificat de les seues obligacions per part del becari o quan no realitzara l'activitat que va motivar la concessió o deixara de complir els requisits exigits. Així mateix, tindrà la facultat d'interpretar el contingut de les presents bases, d'acord amb el que disposa l'article nové del Decret 108/1992, de 6 de juliol, del Consell, pel qual es regula la concessió de beques.
Finalitzat el període de gaudi de la beca i amb un informe previ d'assistència, aprofitament i aptitud per part dels servicis corresponents, s'estendrà el certificat de la directora general de Promoció Institucional.
11. Consignació pressupostària
A estos efectes, la present convocatòria i la possibilitat de concessió de les beques es condicionen a la previsió del crèdit adequat i suficient en el Pressupost de la Generalitat per a 2009, en el capítol IV, línia T2400000, del programa 462.20, sent l'import global màxim d'estes de cent huitanta mil euros (180.000 euros).